
PËR KRYERJEN E SHËRBIMEVE TË GJENDJES CIVILE NË PËRFAQËSITË DIPLOMATIKE DHE KONSULLORE

Në zbatim të Kushtetutës, neni 102, pika 4, nenit 34, 61 dhe 71 të ligjit nr. 10129, datë  11.5.2009, “Për gjendjen civile”, të ndryshuar, nenit 11 të ligjit nr. 8372, datë 9.7.1998, “Për ushtrimin e funksioneve konsullore në përfaqësitë diplomatike dhe konsullore”, të ligjit nr. 9972, datë 28.7.2008, “Për prodhimin dhe shpërndarjen e letërnjoftimeve elektronike dhe pasaportave biometrike””, ndërmjet Ministrisë së Brendshme të Republikës së Shqipërisë dhe Grupimit Sagem Securite dhe Fondit Shqiptaro-Amerikan të Ndërmarrjeve, të ndryshuar, si dhe vendimit nr. 332, datë 17.3.2010 të Këshillit të Ministrave, “Për përcaktimin e formës, elementeve përbërëse, mënyrës së mbajtjes së afatit të përdorimit të dokumenteve bazë, që mbahen dhe lëshohen nga shërbimi i gjendjes civile”, të ndryshuar, me qëllim rregullimin e veprimtarisë së punës të nëpunësve të shërbimit konsullor, si dhe ofrimin e shërbimeve për shtetasit shqiptarë që jetojnë jashtë vendit, 

UDHËZOJMË:

Përfaqësitë diplomatike dhe konsullore, gjatë ushtrimit të veprimtarisë së tyre konsullore, kryejnë funksione/shërbime të gjendjes civile, respektivisht si më poshtë: 
a) Lëshimin e certifikatave për përdorim nga autoritetet e huaja, sipas modeleve të   miratuara për përdorim nga autoritetet e huaja në postet konsullore:
- kodi 501, që i korrespondon Ambasadës së Republikës së Shqipërisë në Romë;
- kodi 502, që i korrespondon Konsullatës së Përgjithshme në Milano;
- kodi 503, që i korrespondon Konsullatës së Përgjithshme në Bari.
Ky shërbim do të ofrohet për shtetasit shqiptarë, të cilët duhet të identifikohen nëpërmjet paraqitjes së letërnjoftimit elektronik/pasaportë biometrike, si dhe pasi të jenë kryer veprimet përkatëse në Regjistrin Kombëtar të Gjendjes Civile (RKGJC) për plotësimin dhe saktësimin e rubrikave “vendlindja” dhe “vendbanimi”, si përbërës të gjendjes civile.
Hapat e nevojshëm proceduralë, veprimet që do të kryhen nga nëpunësit e autorizuar të shërbimit konsullor në RKGJC ilustrohen në manualin përkatës, pjesë përbërëse e këtij udhëzimi, aneksi 1, “Manuali për lëshimin e certifikatave për përdorim nga autoritetet e huaja në postet konsullore”.
b) Certifikimin dhe autorizimin e aplikimit dhe pajisjen me dokumente identiteti (letërnjoftim elektronik dhe pasaportë biometrike), në përfaqësitë diplomatike/postet konsullore ku ofrohet shërbimi i pajisjes me dokumente identiteti.
Ky shërbim do të ofrohet për shtetasit shqiptarë, të cilët duhet të identifikohen nëpërmjet paraqitjes së letërnjoftimit elektronik/pasaportë biometrike, si dhe pasi të jenë kryer veprimet përkatëse në Regjistrin Kombëtar të Gjendjes Civile (RKGJC) për plotësimin dhe saktësimin e rubrikave të “vendlindjes” dhe “vendbanimit”.
c) Korrigjimin e rubrikës “vendlindja”, vetëm për shtetasit shqiptarë, të cilët duhet të identifikohen nëpërmjet paraqitjes së letërnjoftimit elektronik/pasaportë biometrike dhe që paraqiten për t’u pajisur me certifikata për përdorim nga autoritetet e huaja me dokumente identiteti (letërnjoftim elektronik dhe pasaportë biometrike), në përfaqësitë diplomatike/postet konsullore ku ofrohet ky shërbim.
Hapat e nevojshëm proceduralë, veprimet që do të kryhen nga nëpunësit e autorizuar të shërbimit konsullor në RKGJC ilustrohen në manualin përkatës, pjesë përbërëse e këtij udhëzimi, aneksi 2,  “Manuali për mënyrën e plotësimit të rubrikës “vendlindja” në Regjistrin Kombëtar të Gjendjes Civile të shtetasve shqiptarë”.
d) Plotësimin e rubrikës “vendbanimi”, sipas elementeve të adresës jashtë vendit për shtetasit shqiptarë, të cilët duhet të identifikohen nëpërmjet paraqitjes së letërnjoftimit elektronik/pasaportë biometrike dhe që paraqiten për t’u pajisur me certifikata për përdorim nga autoritetet e huaja dhe me dokumente identiteti (letërnjoftim elektronik dhe pasaportë biometrike), në përfaqësitë diplomatike/postet konsullore ku ofrohet ky shërbim.
Hapat e nevojshëm proceduralë, veprimet që do të kryhen nga nëpunësit e autorizuar të shërbimit konsullor në Regjistrin Kombëtar të Gjendjes Civile ilustrohen në manualin përkatës, pjesë përbërëse e këtij udhëzimi, aneksi 3, “Manuali për mënyrën e plotësimin e rubrikës “vendbanimi” sipas elementeve të adresës jashtë vendit të shtetasve shqiptarë”. Rastet për të cilat lëshohen certifikatat dhe dokumentacioni përkatës, përcaktohen në pikën 5 të këtij udhëzimi.   
Drejtoria e Çështjeve Konsullore do të njoftojë me shkrim Drejtorinë e Përgjithshme të    
Gjendjes Civile për çdo ndryshim apo emërim të ri të nëpunësve në shërbimin konsullor.
Drejtoria e Përgjithshme e Gjendjes Civile është përgjegjëse për trajnimin e nëpunësve 
konsullorë,  sipas një plani të miratuar paraprakisht  me Drejtorinë e Çështjeve Konsullore.
Nëpunësit konsullorë do të ofrojnë shërbime të gjendjes civile vetëm pasi të kenë kryer trajnimin e nevojshëm, si dhe:  
a) me kërkesë të Drejtorisë së Çështjeve Konsullore,  Drejtoria e Përgjithshme e Gjendjes Civile hap/mbyll llogarinë përkatëse, të drejtat e përdorimit për nëpunësit konsullorë në 
RKGJC;
b) për nëpunësit konsullorë bëhet njoftimi i fillimit të detyrës, të cilët depozitojnë specimenet e tyre në Drejtorinë e Çështjeve Konsullore dhe te autoritetet e vendit pritës. 
Përfaqësitë diplomatike dhe konsullore të miratuara,  lëshojnë certifikata për përdorim nga autoritetet e huaja vendore, pasi të jetë verifikuar më parë se këto dokumente do 
të njihen dhe pranohen nga autoritetet e vendit pritës dhe:
a) pajisin me certifikata vetëm shtetasit me qëndrim në rrethin e juridiksionit të postit;  
b) me kërkesë të prindërve, për shtetasit nën 16 vjeç, certifikata mund të lëshohet me foto; 
c) për t’u pajisur me certifikatë për përdorim nga autoritetet e huaja vendore, shtetasi paraqitet personalisht me: 
c.1 letërnjoftim elektronik/pasaportë biometrike; 
c.2 dëshmi të qëndrimit të rregullt e të regjistruar në rrethin konsullor të postit, që 
      - mund të jetë një nga dokumentet e mëposhtme: 
- certifikatë rezidence/vendbanimi, e lëshuar nga komuna ose;
- deklaratë personale për vendbanimin, e vërtetuar nga komuna ose;
- kopje kontrate banimi e vlefshme jo më pak se 12 muaj, e noterizuar ose;
- kartë identiteti, ku shënohen të dhënat për vendbanimin;
c. 3 dëshmi të kryerjes së pagesës së tarifës me bankë.
Drejtoria e Përgjithshme e Gjendjes Civile furnizon periodikisht me certifikata të papersonalizuara, Drejtorinë e Çështjeve Konsullore, me kërkesë të kësaj të fundit. Drejtoria Konsullore merr masat për shpërndarjen e dërgimin tyre në (drejtim të) posteve.
Drejtoria e Përgjithshme e Gjendjes Civile në bashkëpunim me Drejtorinë e Çështjeve Konsullore marrin masa për drejtimin metodik të aktivitetit lidhur me shërbimin e gjendjes civile në postet konsullore. Në aktivitetin e tyre postet marrin udhëzimet nga Drejtoria e Çështjeve Konsullore.
Tarifa e lëshimit të certifikatës përcaktohet me aktin e përbashkët të ministrit të Punëve të Jashtme dhe ministrit të Financave, përkatësisht me udhëzimin nr. 61/1, datë 5.1.2015, dhe 18132/1, datë 31.12.2014 “Për përcaktimin e tarifës së shërbimit për shërbimet konsullore”.
Ky udhëzim hyn në fuqi pas botimit në Fletoren Zyrtare.

